Peter Skaarup (DD), 2024-12-10:
Tak for ordet.
Det beslutningsforslag, vi behandler her i dag, er jo, som det også er blevet sagt under debatten, en delvis genfremsættelse af et forslag, som daværende statsminister Lars Løkke Rasmussen og Venstre tidligere har præsenteret her i Folketinget.
Dengang fremlagde Venstre forslaget på en meget fornuftig måde, synes vi.
Dengang sagde den daværende formand for partiet, hr. Lars Løkke Rasmussen, og jeg citerer: Vi har nu en enestående chance for at få ryddet op i et gammelt uløst integrationsproblem.
I Danmarksdemokraterne mener vi, at den her chance stadig væk eksisterer, og det er derfor, vi er sammen med bl.a. Liberal Alliance om at komme med et forslag i dag.
Vi har blandt de blå partier vurderet, at det faktisk er et uløst problem og et godt forslag, som vi kan bruge den dag i dag.
Så kan man jo ikke mindst notere sig, at Danmark i øjeblikket er i en meget gunstig situation, når det gælder jobs, og det er vel i sådan nogle tider, at man skal gennemføre den slags forslag; altså tider, hvor der er en relativt høj beskæftigelse, og hvor chancen for at få folk i arbejde er stor og ønsket om at få flere ud i arbejde er meget stort.
Vores danske virksomheder har jo – og det kan vi så glæde os over –
faktisk haft travlt, og ordrebogen ser stadig væk fornuftig ud.
Efterspørgslen på arbejdskraft er steget, og det har jo den positive effekt, at også ikkevestlige indvandrere, som har haft nogle udfordringer med at komme ind på arbejdsmarkedet og måske heller ikke alle sammen har haft viljen til at komme det, faktisk i højere grad fået foden indenfor på det danske arbejdsmarked.
Derfor er antallet af ikkevestlige indvandrere og efterkommere i den erhvervsaktive alder naturligvis steget, og det er da positivt, at det er sådan.
På trods af den stigning ser vi altså bare, at der i den her gruppe af ikkevestlige indvandrere stadig væk er en noget lavere erhvervsfrekvens, altså at forholdsvis flere stadig væk er uden for arbejdsmarkedet, end når det gælder den danske befolkning i det hele taget.
Det er ærgerligt, at man ikke kommer ud på arbejdsmarkedet og bidrager, fordi vi jo har et system i Danmark, der er strikket sådan sammen, at man helst skal bidrage ind over skatten, og det vil sige, at man efter arbejde betaler skat for at kunne nyde godt af velfærdssamfundet senere hen.
Så der er altså en stor gruppe af ikkevestlige indvandrere, der, på trods af at de har boet i Danmark i mange år, stadig væk ikke rigtig har tilegnet sig det danske sprog eller integreret sig så godt i samfundet, at de kommer ud på arbejdsmarkedet.
De to ting hænger vældig godt sammen, for det er faktisk tit en forudsætning, at man kan sproget for at komme ind på arbejdsmarkedet.
Særlig ikkevestlige indvandrere har svært ved at finde fodfæste på arbejdsmarkedet.
De kvinder bliver i nogle tilfælde holdt derhjemme, hvor de har meget lidt kontakt med det omkringliggende samfund, og derfor lærer de selvfølgelig heller ikke dansk, hvis det er tilfældet i lange perioder.
Den her fejlslagne integrationspolitik, vi desværre har haft i Danmark, har jo resulteret i, at mange af de mennesker er blevet parkeret på kontanthjælp eller sågar på førtidspension, uden at der rigtig er blevet stillet krav til dem.
Det har været en fejl, og det har resulteret i, at vi i dag har nogle sorte huller på danmarkskortet, hvor det er mere almindeligt, at mor og far er på offentlig forsørgelse, end at de går på arbejde om morgenen.
Så det at kunne tale dansk er jo altså en grundlæggende forudsætning for at kunne begå sig i Danmark.
Derfor er det også nødvendigt, at vi politikere tager noget ansvar og tør stille nogle krav.
I Danmarksdemokraterne og her blandt de borgerlige partier i øvrigt mener vi, at hvis man kommer til Danmark, skal man lære dansk.
For at gøre det mere attraktivt for udlændinge at tilegne sig de her danskkundskaber foreslår vi altså med det her forslag, at det bliver en forudsætning for at kunne modtage fuld kontanthjælp, at man kan tale sproget.
Så et danskkrav her betyder, at man skal kunne dansk – ellers bliver kontanthjælpen sænket med 1.600 kr. om måneden for lønmodtagere, der ikke kan dansk på et tilfredsstillende niveau.
Den her metode tror vi på vil være fornuftig og virke, og jeg er ærgerlig over, at regeringspartierne nu har haget sig fast i en holdning om, at man ikke vil støtte det forslag, som nogle af regeringspartierne faktisk selv kom med i sin tid.